Renoster, sebra skok dood in Rietvlei-natuurreservaatArgieffoto van ‘n renoster in die Krugerwildtuin (Foto: Karen Sandison/African News Agency/ANA) Die karkasse van ŉ renoster, haar kalf, en ŉ sebra is in Saterdag in die Rietvlei-natuurreservaat in Pretoria opgespoor. Die diere het doodgeskok toe ŉ Eskom-spantoring in die park omgeslaan het. Dana Wannenburg, burgemeesterskomiteelid vir die omgewing, het gesê die tragedie het Vrydagaand plaasgevind. Die diere is Saterdagoggend tydens ŉ roetinepatrollie gevind. “Dit is nog nie duidelik waarom die hout spantoring omgeslaan het nie. ŉ Voorlopige ondersoek dui daarop dat een been van die tweebeenstruktuur ongeveer 1,5 m bo die grond ingestort het, en dit het veroorsaak dat die oorhoofse kabels in kontak kom met die diere wat in daardie stadium onder die spantoring gestaan het,” het Wannenburg verduidelik. “Eskom-tegnici is reeds op die toneel om die spantoring te herstel en die oorhoofse kabel te herstel.” Wannenburg het gesê natuurbewaringsbeamptes sal nou saam met Eskom werk om die oorsaak van die ineenstorting te bepaal en alle ander strukture sal vir foute nagegaan word.